**ΠΑΡΑΡΤΗΜΑ VI**

**Κατάλογος δικαιολογητικών εγγράφων που πρέπει να υποβάλλονται από τους αιτούντες θεώρησης βραχείας διαμονής στην Τυνησία**

**I. Γενικές Απαιτήσεις**

* Κράτηση εισιτηρίου ταξιδίου μετ’ επιστροφής.

1. **Απόδειξη καταλύματος κατά την διάρκεια της επίσκεψης / των επισκέψεων:**

* Επιβεβαίωση του καταλύματος που παρέχεται από την εταιρεία υποδοχής ή
* Κράτηση ξενοδοχείου, απόδειξη επάρκειας μέσων για την κάλυψη των εξόδων του καταλύματος ή
* Επιβεβαίωση ιδιωτικού καταλύματος, στην οποία αναφέρεται ότι τα έξοδα θα καλυφθούν από τον φιλοξενούντα ή
* Απόδειξη ενοικίασης ή κυριότητας ακινήτου.

1. **Απόδειξη επάρκειας μέσων διαβίωσης κατά την διάρκεια της επίσκεψης / των επισκέψεων στην επικράτεια των κρατών μελών:**

* Αντίγραφο τραπεζικού λογαριασμού για τους τρεις τελευταίους μήνες και
* Τα έξοδα καλύπτονται από τον προσκαλούντα / την αποστέλλουσα οργάνωση (ορισμένα κράτη μέλη απαιτούν ειδικό εθνικό έντυπο) ή
* Τα έξοδα καλύπτονται από ιδιώτη (και απόδειξη των μέσων του προσώπου που αναλαμβάνει ευθύνη) (ορισμένα κράτη μέλη απαιτούν ειδικό εθνικό έντυπο) ή
* Άλλη απόδειξη οικονομικών μέσων που είναι διαθέσιμα κατά την επίσκεψη (εκκαθαριστικά διεθνών πιστωτικών καρτών, επίδομα διακοπών κ.λπ.)

1. **Αποδεικτικά στοιχεία κοινωνικοοικονομικής σταθερότητας (που επιτρέπουν την αξιολόγηση της πρόθεσης του αιτούντος να αναχωρήσει από την επικράτεια των κρατών μελών πριν από την λήξη ισχύος της αιτούμενης θεώρησης):**

* Κυβερνητικοί υπάλληλοι: πράξη διορισμού
* Μισθωτοί: βεβαίωση απασχόλησης ή πρόσφατη σύμβαση εργασίας και εκκαθαριστικά σημειώματα μισθοδοσίας για τους τελευταίους τρεις μήνες, πιστοποιητικό υπαγωγής στο εθνικό σύστημα κοινωνικής ασφάλισης (CNSS) και έγκριση αδείας / επαγγελματικού ταξιδιού από εργοδότη
* Γεωργοί: απόδειξη ιδιότητας, κάρτα γεωργού και πλέον πρόσφατη δήλωση του ετήσιου εισοδήματος ή τίτλου ιδιοκτησίας
* Συνταξιούχοι: απόδειξη είσπραξης σύνταξης
* Σπουδαστές: αποδεικτικά στοιχεία της κοινωνικής κατάστασης ή του καθεστώτος απασχόλησης των γονέων και , κατά περίπτωση, πιστοποιητικό σχολικής φοίτησης ή ταυτότητα σπουδαστή.

1. **Ανήλικοι**

* Η γραπτή συγκατάθεση των γονέων / νομίμων κηδεμόνων θα πρέπει να απαιτείται μόνο εάν ο ανήλικος ταξιδεύει μόνος του ή με τον ένα μόνο γονέα. Εξαιρέσεις γίνονται εάν ο μόνος γονέας με τον οποίο πρόκειται να ταξιδέψει ο ανήλικος έχει την αποκλειστική επιμέλεια.
* Για τους ανήλικους που ταξιδεύουν μόνοι τους, στοιχεία επικοινωνίας με τους γονείς / νόμιμους κηδεμόνες του ανήλικου στον προορισμό.

**II. Δικαιολογητικά έγγραφα που πρέπει να υποβληθούν ανάλογα με τον σκοπό του ταξιδιού**

1. **Επαγγελματικό ταξίδι**

* Επιστολή πρόσκλησης από εταιρεία στο κράτος μέλος προορισμού στην οποία να αναφέρονται τα ονοματεπώνυμα των προσκεκλημένων προσώπων, ο σκοπός του ταξιδίου, η διάρκεια της διαμονής και πληροφορίες σχετικά με τον τρόπο χρηματοδότησης της διαμονής.
* Έγγραφα που αποδεικνύουν την επιχειρηματική σχέση (συμβάσεις, τιμολόγια, αλληλογραφία, απόδειξη εισαγωγής κ.λπ.)

1. **Επίσημη επίσκεψη**

Ρηματική διακοίνωση ή εντολή αποστολής που προσδιορίζει: το ονοματεπώνυμο του προσώπου που πραγματοποιεί την επίσημη επίσκεψη, την επίσημη επαγγελματική ιδιότητα, τον σκοπό του ταξιδιού, την ημερομηνία έναρξης μισθωτής δραστηριότητας, δέσμευση του αποστέλλοντος οργανισμού για την κάλυψη των εξόδων της επίσημης επίσκεψης.

1. **Οικογενειακή / ιδιωτική επίσκεψη**

* Πρόσκληση από οικογένεια υποδοχής, κατά περίπτωση (ορισμένα κράτη μέλη ενδέχεται να απαιτούν την χρήση ειδικού εντύπου για την επιστολή πρόσκλησης)
* Για οικογενειακή επίσκεψη: απόδειξη οικογενειακών δεσμών (π.χ. οικογενειακό βιβλιάριο από το ληξιαρχείο).

1. **Τουρισμός**

* Κράτηση ξενοδοχείου ή
* Απόδειξη της ενοικίασης ή της κυριότητας ακινήτου στην χώρα προορισμού

1. **Ταξίδια για πολιτιστικούς, αθλητικούς, εκπαιδευτικούς σκοπούς, σκοπούς έρευνας ή επαγγελματικής κατάρτισης**

* Επιστολή πρόσκλησης ή επίσημο έγγραφο από τον διοργανωτή των πολιτιστικών, αθλητικών, εκπαιδευτικών, ερευνητικών εκδηλώσεων ή εκδηλώσεων επαγγελματικής κατάρτισης στο κράτος μέλος προορισμού στην οποία αναγράφονται το ονοματεπώνυμο των προσώπων που έχουν προσκληθεί, ο σκοπός του ταξιδιού, η διάρκεια της διαμονής και πληροφορίες σχετικά με την χρηματοδότηση της διαμονής.
* Ρηματική διακοίνωση ή επίσημη επιστολή του υπουργείου ή σχετικού φορέα πολιτισμού, αθλητισμού, εκπαίδευσης, έρευνας ή επαγγελματικής κατάρτισης της Τυνησίας, η οποία να αναφέρει: το ονοματεπώνυμο των προσώπων που πραγματοποιούν την επίσκεψη, την ιδιότητά τους, τον σκοπό του ταξιδιού, τη διάρκεια της διαμονής και πληροφορίες σχετικά με την χρηματοδότηση της διαμονής.

1. **Ιατρική θεραπεία**

* Ιατρικό πιστοποιητικό από ιατρό (το οποίο ορίζει το προξενείο) και/ή νοσηλευτικό ίδρυμα που βεβαιώνει την ανάγκη θεραπείας. Το ιατρικό πιστοποιητικό θα πρέπει να αναφέρει το ιατρικό ιστορικό του ασθενούς και την απαιτούμενη ιατρική θεραπεία.
* Επίσημο έγγραφο του νοσηλευτικού ιδρύματος υποδοχής που βεβαιώνει ότι μπορεί να παράσχει την εν λόγω ιατρική θεραπεία και ότι ο ασθενής θα γίνει δεκτός.
* Απόδειξη προπληρωμής της θεραπείας ή απόδειξη ασφάλισης για την κάλυψη των εξόδων της θεραπείας / διαμονής.

Κάθε άλλη διαθέσιμη αλληλογραφία μεταξύ του ιατρού που ζητεί την αποστολή του ασθενούς και του νοσηλευτικού ιδρύματος εισαγωγής.